CELEX: 32016D1327
Language: ro
Date: 2016-08-01 00:00:00
Title: Decizia de punere în aplicare (UE) 2016/1327 a Comisiei din 1 august 2016 de acordare a recunoașterii UE pentru „Indian Register of Shipping” în conformitate cu Regulamentul (CE) nr. 391/2009 al Parlamentului European și al Consiliului privind normele și standardele comune pentru organizațiile cu rol de inspecție și control al navelor [notificată cu numărul C(2016) 4895] (Text cu relevanță pentru SEE)

3.8.2016   
            
            
               RO
            
            
               Jurnalul Oficial al Uniunii Europene
            
            
               L 209/15
            
         DECIZIA DE PUNERE ÎN APLICARE (UE) 2016/1327 A COMISIEI
   din 1 august 2016
   de acordare a recunoașterii UE pentru „Indian Register of Shipping” în conformitate cu Regulamentul (CE) nr. 391/2009 al Parlamentului European și al Consiliului privind normele și standardele comune pentru organizațiile cu rol de inspecție și control al navelor
   
      
         [notificată cu numărul C(2016) 4895]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 391/2009 al Parlamentului European și al Consiliului din 23 aprilie 2009 privind normele și standardele comune pentru organizațiile cu rol de inspecție și control al navelor (1), în special articolul 4 alineatul (1),
   având în vedere scrisoarea din 17 decembrie 2012 primită din partea autorităților bulgare, prin care se solicită Comisiei să acorde recunoașterea UE pentru „Indian Register of Shipping” (Registrul Naval Indian, denumit în continuare „IRS”),
   întrucât:
   
               (1)
            
            
               În conformitate cu articolul 3 alineatul (1) din Regulamentul (CE) nr. 391/2009, statele membre care doresc să acorde o autorizație unei organizații care nu este încă recunoscută prezintă o cerere de recunoaștere Comisiei.
            
         
               (2)
            
            
               La 17 decembrie 2012, Republica Bulgaria a prezentat Comisiei o cerere de recunoaștere a IRS, însoțită de informații complete și de dovezi din care rezultă respectarea de către IRS a criteriilor minime stabilite în anexa I la Regulamentul (CE) nr. 391/2009 și angajamentul acestei entități de a se conforma dispozițiilor articolului 8 alineatul (4) și ale articolelor 9, 10 și 11 din respectivul regulament.
            
         
               (3)
            
            
               Comisia, asistată de Agenția Europeană pentru Siguranța Maritimă, a verificat dacă IRS îndeplinește toate criteriile minime stabilite în anexa I la Regulamentul (CE) nr. 391/2009.
            
         
               (4)
            
            
               De asemenea, Comisia a verificat dacă IRS a luat măsuri pentru a se conforma dispozițiilor articolului 8 alineatul (4) și ale articolelor 9, 10 și 11 din Regulamentul (CE) nr. 391/2009.
            
         
               (5)
            
            
               Evaluarea s-a bazat pe examinarea documentelor prezentate de administrația maritimă bulgară, care a efectuat un audit al IRS în mai 2011, precum și pe rezultatul unui număr de trei inspecții ale Agenției Europene pentru Siguranța Maritimă, efectuate în 2013, în numele Comisiei, la sediul social al IRS și la două sucursale ale acestei entități, una aflată în India, iar cealaltă în China. Comisia și-a finalizat evaluarea în februarie 2016, pe baza auditului final al IRS efectuat de administrația maritimă bulgară la sfârșitul anului 2015.
            
         
               (6)
            
            
               Acolo unde au fost identificate deficiențe, IRS a elaborat și implementat măsuri adecvate de remediere. Implementarea unora dintre aceste măsuri de remediere nu s-a încheiat încă și va fi monitorizată. Acest lucru nu pune însă sub semnul întrebării evaluarea de ansamblu a IRS în scopul recunoașterii.
            
         
               (7)
            
            
               Comisia a verificat, în particular, dacă IRS dispune de un sistem de calitate consacrat și performant, certificat ca fiind conform cu standardele legale și cu cele ale industriei de profil și implementat în mod corect la nivelul întregii organizații.
            
         
               (8)
            
            
               Pe parcursul procesului de evaluare, IRS a cooperat pe deplin, în mod efectiv și transparent, atât cu administrația maritimă bulgară, cât și cu Comisia și cu Agenția Europeană pentru Siguranța Maritimă; IRS și-a demonstrat capacitatea de a-și îmbunătăți organizarea și procedurile în mod proactiv.
            
         
               (9)
            
            
               Deși se situează cu puțin sub nivelul mediu de performanță al altor organizații recunoscute în prezent, performanța IRS în materie de siguranță și de prevenire a poluării este considerată satisfăcătoare. IRS s-a situat în categoria de performanță „medie” a Memorandumului de înțelegere de la Paris privind controlul statului portului în 2011, 2012, 2013 și 2014, aflându-se în mod constant în eșalonul superior al categoriei. De asemenea, IRS nu a înregistrat nicio reținere de navă „legată de o organizație recunoscută” în perioada 2010-2014 în cadrul regimului privind controlul statului portului al Pazei de Coastă a Statelor Unite și s-a situat în categoria de performanță „ridicată” a Memorandumului de înțelegere de la Tokyo privind controlul statului portului în 2011, 2012, 2013 și 2014. S-a observat, însă, că o parte semnificativă a flotei clasificate a IRS operează sub pavilion indian în apele teritoriale ale Indiei, ea nefiind, prin urmare, supusă inspecțiilor din cadrul controlului statului portului.
            
         
               (10)
            
            
               Entitatea juridică căreia ar trebui să i se acorde recunoașterea este „Indian Register of Shipping” (Registrul Naval Indian), înregistrată în India, în 1975, ca societate pe acțiuni „nonprofit”, în temeiul secțiunii 25 din Legea indiană privind societățile comerciale, din 1956 („Indian Companies Act, 1956”). IRS este înregistrat în statul Maharashtra, India, și are sediul central în orașul Mumbai; denumirea sa comercială este „IRClass”.
            
         
               (11)
            
            
               Măsurile prevăzute de prezenta decizie sunt conforme cu avizul Comitetului pentru siguranța pe mare și prevenirea poluării provocate de nave, instituit prin Regulamentul (CE) nr. 2099/2002 al Parlamentului European și al Consiliului (2),
            
         ADOPTĂ PREZENTA DECIZIE:
   Articolul 1
   „Indian Register of Shipping” (Registrul Naval Indian) este recunoscut în conformitate cu articolul 4 alineatul (1) din Regulamentul (CE) nr. 391/2009.
   Articolul 2
   Prezenta decizie se adresează statelor membre.
   
      Adoptată la Bruxelles, 1 august 2016.
      
         
            Pentru Comisie
         
         Violeta BULC
         
            Membru al Comisiei
         
      
   
   
      (1)  JO L 131, 28.5.2009, p. 11.
   
      (2)  Regulamentul (CE) nr. 2099/2002 al Parlamentului European și al Consiliului din 5 noiembrie 2002 de instituire a unui Comitet pentru siguranța maritimă și prevenirea poluării de către nave (COSS) și de modificare a regulamentelor privind siguranța maritimă și prevenirea poluării de către nave (JO L 324, 29.11.2002, p. 1).